Timbroù Roumelia ar Reter

Diazezet e voe Roumelia ar Reter evel ur broviñs emren e-barzh an Impalaeriezh Otoman gant ma voe sinet Feur-emglev Berlin e 1878. Klotañ a rae ar rannvro gant hini Bulgaria ar Su a-vremañ. Goude un dispac'h difeulst a c’hoarvezas d'ar 6 a viz Gwengolo 1885, e voe staget ar broviñs ouzh Priñselezh Bulgaria, a oa ur Stad dizalc’h daoust dezhi chom en Impalaeriezh Otoman ez-ofisiel ivez.
Unan eus mennadoù Feur-emglev Berlin a embanne e ranke Turkia pourchas timbroù a-ratozh da annezidi Roumelia met strainañ a rae ar Gouarnamant avat. E 1880 erfin e voe kaset di timbroù Turkia da vezañ dreistmoullet gant ‘’’ROUMÉLIE ORIENTALE’’’ (a-blom, dindan stumm un ovalenn) pe al lizherennoù ‘’’R.O.’’’ er vro. Dismegañsus e voe kavet an doare-ober ha nac’het gant pennoù-bras ar proviñs o lakaat e gwerzh. Rouez eo an timbroù-se bremañ ha siwazh falstimbroù zo a-leizh.

Kavet e voe un emglev etre Roumelia ha Turkia koulskoude, ha d’ar 16 a viz Genver 1881 e teuas er-maez timbroù nevez moullet a-ratozh evit Roumelia ar Reter, kaset eus Kergustentin
Eiltreset e voe elfennoù grafek eus timbroù-post an Impalaeriezh Otoman a oa dija pa po kaoz eus moullañ timbroù a-ratozh evit Roumelia ar Reter. Disheñvel e oant diouzh un enskrivadur gresianek Ανατολική Ρωμυλία (= “Roumelia ar Reter”) a-us d'an enskrivadur ‘’’EMP. OTTOMAN’’’.  A bep tu e oa bet skrivet anv ar vro e galleg (“Roumélie orientale”) hag e bulgareg.

E 1884 e voe embannet un timbr 5 para hag un timbr 10 para gant livioù nevez. Timbroù gant un talvoud-gwerzh uheloc'h a oa bet prientet, met ne voent ket embannet. E Kergustentin e voe savet rummadoù 1881 ha hini 1884. Kranelladurioù a bep vent a c’heller kavout.


 Bulgaria ar Su 
Staget e voe Roumelia ar Reter ouzh Bulgaria an Norzh e 1885, ha krouet Stad vBulgaria a anavezomp. 

Adimplijet e voe timbroù ar bloaz 1881 goude bezañ bet dreistmoullet gant tresadenn-arouez ul leon kurunnenet. E 1885 e cheñchas an dreistmoulladur : emañ al leon e-barzh un hirrgarrez, ha Южна България (« Bulgaria ar Su ») a c’heller lenn dindan hag a-us an dresadenn.

Timbroù Bulgaria a voe implijet a neuze.

 Pennadoù kar
 Timbroù Bulgaria
 Timbroù Turkia

Rummad:Roumelia ar Reter
Roumelia ar Reter, Timbroù 
 Roumelia ar Reter